CELEX: 32022D0452
Language: lt
Date: 1647561600000
Title: Tarybos sprendimas (BUSP) 2022/452 2022 m. kovo 18 d. kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)

2022 3 21   
               
               
                  LT
               
               
                  Europos Sąjungos oficialusis leidinys
               
               
                  L 92/3
               
            
         TARYBOS SPRENDIMAS (BUSP) 2022/452
         2022 m. kovo 18 d.
         kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2014 m. liepos 22 d. Taryba priėmė Sprendimą 2014/486/BUSP (1) dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine);
                  
               
                     (2)
                  
                  
                     2022 m. vasario 23 d. Rusijos Federacija pradėjo neišprovokuotą ir nepagrįstą karinę agresiją prieš Ukrainą – 2022 m. vasario 24 d. priimtose išvadose Europos Vadovų Taryba tą agresiją kuo griežčiausiai pasmerkė;
                  
               
                     (3)
                  
                  
                     dėl Rusijos Federacijos karinės agresijos susidarė, visų pirma, srautas pabėgėlių, bėgančių iš Ukrainos į kaimyninių valstybių narių teritoriją;
                  
               
                     (4)
                  
                  
                     EUAM Ukraine nebegali visapusiškai įgyvendinti savo įgaliojimų Ukrainos teritorijoje;
                  
               
                     (5)
                  
                  
                     tol, kol egzistuoja esamos aplinkybės Ukrainoje, EUAM Ukraine turėtų teikti paramą Ukrainos valdžios institucijoms, kad pabėgėlių srautui būtų lengviau patekti iš Ukrainos į kaimynines valstybes nares ir kad humanitarinei pagalbai būtų lengviau patekti į Ukrainą;
                  
               
                     (6)
                  
                  
                     todėl Sprendimas 2014/486/BUSP turėtų būti atitinkamai iš dalies pakeistas;
                  
               
                     (7)
                  
                  
                     EUAM Ukraine bus vykdoma tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,
                  
               PRIĖMĖ ŠĮ SPRENDIMĄ:
         
            1 straipsnis
            Sprendime 2014/486/BUSP įterpiamas šis straipsnis:
            
               
                  „2a straipsnis
                  Laikinos užduotys
                  
                     1.   Nuo 2022 m. kovo 18 d. iki tos dienos, kai Politinis ir saugumo komitetas nuspręs kitaip, EUAM Ukraine turi laikinus, papildomus įgaliojimus konsultuoti Ukrainos valdžios institucijas, visų pirma Ukrainos sienos apsaugos tarnybą, muitinės tarnybą ir vietos policijos pajėgas, siekiant padėti pabėgėlių srautui lengviau patekti iš Ukrainos į Lenkiją, Rumuniją ir Slovakiją bei humanitarinei pagalbai lengviau patekti į Ukrainą.
                  
                  
                     2.   Ukrainos valdžios institucijų konsultavimo tikslu EUAM Ukraine taip pat:
                     
                                 —
                              
                              
                                 surenka faktus apie eismą per Ukrainos ir Sąjungos sieną ir sudaro palankesnes sąlygas Ukrainai, valstybėms narėms ir Sąjungos institucijoms bei agentūroms, visų pirma Europos sienų ir pakrančių apsaugos agentūrai (Frontex), keistis informacija apie tai,
                              
                           
                                 —
                              
                              
                                 nustato galimus patobulinimus ir teikia Ukrainos valdžios institucijoms strategines konsultacijas, kiek tai susiję su tuo, kad pabėgėliams ir humanitarinei pagalbai būtų lengviau kirsti Ukrainos sieną su Sąjunga,
                              
                           
                                 —
                              
                              
                                 padeda Ukrainos valdžios institucijoms, jas remia, stebi padėtį, teikia joms patarimus ir konsultacijas dėl sienos perėjimo punktuose vykdomo eismo per sieną valdymo.
                              
                           
                  
                     3.   Siekiant įgyvendinti šiame straipsnyje nustatytus laikinus, papildomus įgaliojimus remiant Ukrainą, EUAM Ukraine pajėgumai gali būti laikinai dislokuoti Lenkijoje, Rumunijoje ar Slovakijoje, ir jie vykdo veiklą vietoje ties sienos perėjimo punktais Ukrainos pusėje. Tuo tikslu EUAM Ukraine ir minėtos valstybės narės gali sudaryti susitarimus.“
                  
               
            
         
         
            2 straipsnis
            Įsigaliojimas
            Šis sprendimas įsigalioja jo priėmimo dieną.
         
         
            Priimta Briuselyje 2022 m. kovo 18 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  2014 m. liepos 22 d. Tarybos sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 217, 2014 7 23, p. 42).